**ОБРАЗЛОЖЕЊЕ**

**I. Уставни основ за доношење Закона**

Уставни основ за доношење Споразума о филмској копродукцији између Владе Републике Србије и Владе Републике Италије, садржан је у члану 99. став 1. тачка 4. Устава Републике Србије по коме Република Србија потврђује међународне уговоре када је законом предвиђена обавеза њиховог потврђивања.

**II. Разлози за потврђивање споразума**

Односи са Републиком Италијом из делокруга надлежности Министарства културе могу се окарактерисати као динамични и конструктивни, имајући у виду пријатељске односе две државе, а засновани су на обостраном интересу да се постојећа сарадња у области културе и кинематографије двеју земаља додатно унапреди и подигне на виши ниво.

Кинематографска сарадња са Републиком Италијом од изузетног је интереса за Републику Србију, с обзиром на значај италијанске кинематографије у свету, и она представља високи приоритет културне политике Републике Србије.

Споразум представља правни основ за даље унапређење односа и сарадње у области аудиовизуелног стваралаштва, с обзиром да ће његовим ступањем на снагу престати да важи Споразум о односима у области филма између Владе Социјалистичке Федеративне Југославије и Владе Републике Италије, сачињен у Риму 20. јануара 1968. године који садржи одредбе које су у правном и технолошком смислу превазиђене. Потписивање споразума представљаће нову покретачку снагу за развој српско-италијанске копродукције, имајући у виду његове користи за српске и италијанске продуценте.

Потврђивање Споразума допринеће унапређењу и додатном јачању културних односа између Републике Србије и Републике Италије, као и продубљивању пријатељских односа две државе. Споразум ће допринети и бољој имплементацији Конвенције Унеска о заштити и унапређењу разноликости културних израза из 2005. године и Конвенције Савета Европе о кинематографској копродукцији (ревидирана) из 2017. године, чије су потписнице обе земље.

Споразум дефинише појам кинематографског, такође и копродукционог дела, учешћа партнера како на плану уметничког доприноса, такo и на плану финансија, права и обавеза, власништва и коришћења филмова произведених у копродукцији, као и механизме одабира пројеката и оснивања Заједничке комисије која би надгледала спровођење овог Споразума.

Република Италија и Генерална дирекција за филм и аудио-визуелно стваралаштво (Direzione Generale Cinema e Audiovisivo) при Министарству културних добара, културних активности и туризма Италије (MiBACT), представљају једног од значајнијих актера као и партнера у савременом свету производње филмова и других аудио-визуелних остварења, како у Европи тако и у свету. Пажња коју Република Италија придаје својој кинематографији као и сарадњи са земљама копродукционим партнерима, ставља је у врх оних земаља чије (већинске или мањинске) копродукције добијају подршку на међународним фондовима (нпр. *Еуримаж*). То говори и о успостављеном високом квалитету тих продукција које се сврставају и у ред чешће награђиваних остварења.

Могућност да се Република Србија и актери у домену филмске индустрије налазе у позицији да имају значајнија средства као и већу европску, али и светску видљивост, указује на посебност и изузетан значај потписаног Споразума о кинематографској копродукцији између Србије и Италије.

Сарадња у области кинематографијезаснована на овом споразуму,пружа могућности за интензивнију копродукциону сарадњу између Србије и Италије у области филмске продукције, уз учешће филмских професионалаца и стручњака обе стране, с тим да би акценат био и на новим механизмима и подстицајима које пружа Република Србија, за привлачење страних инвеститора.

У оквиру сарадње филмских професионалаца Србије и Италије, Филмски центар Србије представља кључног актера у промоцији српског филма у Републици Италији пружајући подршку за представљање учесницима из Србије у иностранству.

Филмски центар Србије редовно обезбеђуjе информације као и скринере нових филмова за предселекциjу различитих фестивала у Италији, а посебно за програме Филмског фестивала у Венецији (Мостре), са којим постоjи дугогодишња сарадња. Венецијански филмски фестивал, као jедан од најзначаjниjих фестивала у свету, одлично jе место за промоциjу српског филма, остваривање нових контаката и сарадњу са иностраним филмским институциjама, фондовима, центрима. Филмски центар Србије редовно помаже и организаторима фестивала у Лећеу, Риму, Барију, Пезару, Торину, Милану и Трсту да дођу до правих филмова из Србије. Филмски центар Србије, такође, сарађује са Маркетима филмских пројеката као сто су Апуља (*Apuglia*), *Torino Film Lab* и *Alpe Adria Cinemа* у Трсту.

**Филмски центар Србије учествује у следећим програмима у Италији током 2023.г.**:

1. **Програма: Међународни филмски фестивал у Трсту - *When East Meets West***

Копродукциони форум When East Мeets West - WEMW се одржава у оквиру Међународног филмског фестивала у Трсту уз помоћ ФВГ аудиовизуелног фонда уз подршку Креативне Европе (ЕУ), Министарства културе Италије (MiBAC) а у сарадњи са EAVE, већ дуги низ година. Главни циљ организовањa Форума WEMW, у сарадњи са Филмским центром Србије, доноси могућност да учесници, продуценти и проjекти из Србиjе стекну прилику да усаврше своја стручна знања и вештине, као и да стекну пословне контакте на међународном нивоу. За проjекте коjи су у развоjу отворена је могућност за међународне копродукциjе. Форуму годишње окупља око 400 филмских професионалаца из целе Европе. **Партнер (инострани): Форум When East Мeets West - WEMW;**  **јануар 2023.**

**2. Програм 2: Aлпе-Адриа регион у области кинематографије**

Регионална иницијатива настала на предлог Министарства културе Италије (MiBAC**)** и удружења продуцената (ANICA) у Берлину 2019. године. Идеја је да се успоставни регионална сарадња Балканских земаља и земаља Алпе-Адриа региона (Србија, Црна Гора, Северна Македонија, Албанија, Италија, Словенија и Хрватска). Иницијални заједнички састанци су одржани. У 2023.  је планирано спровођење активности - сарадња на финансирању развоја, промоције и приказивања филмова. **Партнер (инострани): Министарства културе Италије** **(MiBAC); током 2023.**

**3. Програм: REACT / партнерство и учешће продуцената из Србије**

REACT је заједничка развојна иницијатива (Италија, Словенија, Хрватска) коју је 2015. године покренуо италијански ФВГ аудиовизуелни фонд. Главни циљ је подстицање међународне копродукције у региону кроз две различите и комплементарне фазе: 1) платформа за обуку у којој професионалци могу развити своје пројекте и упознати потенцијалне копродуценте; 2) шема за финансирање заједничког развоја пројеката, која подразумева подршку дугометражних играних, документарних и кратких анимараних филмова у копродукцији са најмање две земље које учествују у REACT -у. Од 2019. године Србија је уз Словенију, Италију и Хрватску пуноправни члан REACT-а и самим тим српски филмски професионалци су у прилици да похађаjу броjне REACT радионице и да се приjављуjу за програм копродукционог финансирања у склопу поменуте инциjативе. Филмски центар Србије пружа подршку за трошкове транспорта за учеснике из Србије. До сада су четири (4) српска филма добила подршку за развој. **Партнер (инострани): ФВГ Италијански аудиовизуелни фонд,** Словеначки филмски центар, Хрватски аудиовизуални центар; током 2023.

**Сарадња и италијанско-српски филмски сусрети**

Заинтересованост италијанских партнера за српску кинематографију најбоље се очитава последњих година у виду организације Фестивала италијанско-српског филма и италијанско-српских копродукционих сусрета, у чему је један од значајних партнера Филмски центар Србије.

Фестивал италијанско-српског филма организују културна асоцијација Excellence International, иницијатор и уметнички директор је Габријела Kарлучи, у сарадњи са Италијанским институтом за културу у Београду, Југословенском кинотеком, Министарством културних добара, културних активности и туризма Италије (MiBACT), Институтом *Luce/Cinecitta* и Експерименталним филмским центром, у циљу међусобног представљања најновијих пројеката и остварења. Фестивал се углавном одржава у простору Југословенске кинотеке, те је тако и ова национална установа културе укључена у реализацију фестивала и међусобних сусрета српских и италијанских продуцената.

**2022. година**

На **7. Италијанско-српским филмским сусретима** одржаним у децембру 2022. године у Београду, у Југословенској кинотеци, приказани су следећи италијански филмови: „Ламборгини – човек који је створио легенду“, који има српског дистрибутера *Blitz Film*, и друга остварења као што су „Таоци“ (2021) редитељке Елеоноре Ивоне, „Наши духови“ (2021) Алесандра Капитанија, „Браћа де Филипо“ (2021) Серђа Рубинија и др. Српску кинематографију представљали су „Јужни ветар 2: Убрзање“ Милоша Аврамовића, „Тома“ Драгана Бјелогрлића „Златни дечко“ Огњена Јанковића и др.

У оквиру **Међународног филмског фестивала у Риму (13-23. октобра 2022.)**, одржан је панел на тему унапређења сарадње у области филмске индустрије и копродукције између Србије и Италије, на коме су учествовали представници Министарства културе и Филмског центра Србије, 23. октобра 2022. године. Говорило се о предностима снимања у Србији, потенцијалима српске кинематографије, моделима подршке државе филму и пореским олакшицама, као и о подстицајима за снимање страних филмова у Србији. На панелу су говорили: амбасадор Србије у Италији Горан Алексић, организаторка Фестивала италијанско-српског филма Габријела Kарлучи, директор Филмског центра Србије Гордан Матић, представник сектора за међународну сарадњу, пласман и промоцију ФЦС-а Мирољуб Вучковић, шеф маркетинга и комуникација “Иерволино” студија Петер Нали, саветник у Министарству културе Републике Србије Раде Војновић и председник Филмске комисије Рим-Лацио Лучијано Совена. На панелу је било говора и о могућим италијанско-српским копродукцијама, финансирању, приликама и могућностима, а међу присутнима је било највише филмских професионалаца – пре свега италијанских продуцената и редитеља. Договор је да италијанска филмска делегација посети Београд како би се боље сагледали потенцијали и могућности ове сарадње.

У оквиру **79. издања Међународног филмског фестивала у Венецији** (31. августа - 10. септембра 2022.), у уторак 6. септембра у Филмској палати у Венецији одржана је презентација Фестивала италијанско-српског филма у Београду, на тему могућности сарадње, финансирања, као и пореских олакшица у домену продукције, пост-продукције, копродукције и дистрибуције филмова у Србији. Презентација је одржана, у организацији асоцијација Excellence International и Solemar Eventi, уз подршку Министарства културе Италије (Oдсек за филм и аудиовизуелну уметност), Амбасаде Републике Србије у Италији, Министарства културе Републике Србије, Филмског центра Србије, као и домаћег креативног студија за анимацију „Иерволино“ студија.

Током **79. Филмског фестивала у Венецији** одржана је премијера српског дебитантског играног филмa **„Да ли сте видели ову жену?**” редитеља Душана Зорића и Матије Глушчевића, 8. септембра 2022. у оквиру званичног такмичарског програма “Међународнe недеље филмске критике” (Settimana Internazionale della Critica).

**2021. година**

**6. Фестивал италијанско-српског филма** одржан је у складу са важећим епидемиолошким мерама у Југословенској кинотеци од 18. до 22. септембра 2021. Фестивал промовише младе италијанске и српске ауторе и представља место сусрета аутора, продуцената, дистрибутера, новинара и глумаца из филмске индустрије.

Фестивал је одржан у Југословенској кинотеци а отворен је пројекцијом филма „Ружне бајке“ (2020) у режији Дамјана Д’Иноченца и Фабија Д’Иноченца (награда за најбољи сценарио на Филмском фестивалу у Берлину 2020. и пет награда Давид ди Донатело (за најбољи филм, режију, оригинални сценарио, продукцију и монтажу).

Поред италијанских остварења приказано је и шест филмова новије српске продукције: „Мој јутарњи смех“ (2019) Марка Ђорђевића, „Теленовела сиво у колору“ (2021) Филипа Мартиновића, „Једини излаз“ (2021) Дарка Николића, „Електрични оргазам за људе будуц́ности“ (2019) Марије Вукић, „Оаза“ (2020) Ивана Икицћа и „Асиметрија“ (2019) Маше Нешковић.

**2020. година**

У октобру 2020. године одржан је **5. Фестивал италијанско-српског филма**. Југословенска кинотека у сарадњи са Италијанским институтом за културу у Београду, Министарством културних добара, културних активности и туризма Италије (MiBACT), Институтом Luce/ Cinecittà, Експерименталним филмским центром и Културном асоцијацијом Excellence International, реализовала је 5. издање Фестивала италијанско-српског филма, од 17. до 25. октобра, у две сале – у Југословенској кинотеци и у Музеју Југословенске кинотеке у Београду. Фестивал је био посвећен савременом италијанском филму и представио шест филмова новије продукције. Како је италијанска кинематографија 2020. године обележила 100 година од рођења Алберта Сордија, у знак сећања на римског глумца приказана је велика ретроспектива филмова у којима је играо главну улогу. Приређена је и изложба фотографија посвећена његовој богатој каријери.

Југословенска кинотека је почетком 2020. године обележила и 100 година од рођења Федерика Фелинија програмом филмова и екслузивном изложбом цртежа из Фелинијеве ,,Књиге снова”. Југословенска кинотека бележи и редовно учешће италијанских партнера на Фестивалу нитратног филма (јуни), као и приказивање српских филмова на фестивалима немог и архивског филма у Италији (Болоња и Порденоне). Партнери су најзначајније италијанске кинотеке: Национална кинотека из Рима, Кинотека Болоње, Национални Музеј филма из Торина, Кинотека Милана, итд. што такође позитивно утиче на представљање и перцепцију српске кинематографије у иностранству, посебно у Италији.

Током фестивала, на **платформи ТАТАТУ**, италијански продуценти и стручњаци за филмску индустрију могли су да погледају пројекције следећих филмова новије српске филмске продукције: „Асиметрија“, дебитантско остварење Маше Нешковић у копродукцији италијанског удружења  NightSwim и српског This and That Productions; „Ајвар“, дебитантски филм Ане Марије Роси, у продукцији Biberche Productions; „Хотел Београд“ Константина Статскија са Милошем Биковићем у главној улози; „Отац“ Срђана Голубовића, у продукцији Баш Челик, и „Шавови“ Мирослава Терзића у продукцији West End Productions.

Филм “Оаза” младог српског редитеља Ивана Икића имао је светску премијеру на **77. Филмском фестивалу у Венецији** одржаном од 2-12. септембра 2020. године (први велики фестивал пред публиком, након таласа Ковид-19), у оквиру програма “Ауторски дан”.

**2019. године**

4. Фестивал италијанско-српског филма у Београду одржан је од 23. до 26. септембра 2019. године, а домаћин су били Југословенска кинотека и Дом омладине Београда, у сарадњи са Филсмким центром Србије, Министарством културе Италије, Институтом *Luce/Cinecitta*, Амбасадом Републике Италије и Италијанским културним центром у Београду, Општином Београд и*Film Commission Serbia.* Домаћин фестивала била је Габријела Карлући(Gabriella Carlucci). Одржан је и билатерални сусрет Филмски центар Србије - MiBACT, уз учешће*Cinecitta’ e Film Commission Roma /Lazio, Film Commission  Puglia,* у присуству италијанских и српских продуцената. Тема сусрета била је подстицај и сарадња италијанских и српских копродукција, финансирање Регије Лацио и копродукције *Filming in Magnificent Italy* (24.10.)*.* Током фестивалапредстављени су најбољи италијански и српски филмови настали у протеклој сезони.

На једном од најзначајнијих светских фестивала у тој категорији, **Фестивалу архивског филма у Болоњи**, 2019. године је приказана рестаурисана верзија филма „Скупљачи перја“ Александра Петровића.

**2018. године**

**Филмски центар Србије** учествовао је на Torino Film Lab (радионице међународног тренинг програма).

Крајем 2018. године, у сарадњи Италијанског института и Филмског центра Србије, у Београду су одржани професионални филмски сусрети две земље са циљем стварања заједничких филмских копродукција.

Филмски пројекат редитеља Горана Паскаљевића, мањинска копродукција, *Зовем се Мухамед*, добио је иницијална средства на конкурсу у Италији, а подржан је и од стране Филмског центра Србије.

**2017. године**

Пројекцијом филма "Потпуни странци" Паола Ђеновезеа у Југословенској кинотеци је уз присуство италијанског редитеља средином септембра отворен 2. Фестивал италијанско-српског филма у Београду. У периоду од 16. до 24. септембра приказано је више филмова нове генерације италијанских редитеља. Поред нових филмова италијанске продукције приказано је и неколико класика филмске уметности: остварења Пјетранђелија, Ризија, Моничелија, и др. Овај фестивал чини посебним прилика да дистрибутери из Италије виде српске филмове у Београду. У оквиру програма фестивала представљене су и локације за снимање филмова у Србији.

**2016. године**

Италијанско удружење *Excellence*, у сарадњи са Италиjанским институтом за културу у Београду, Jугословенском кинотеком и Министарством културних добара, културних активности и туризма Италиjе (MiBACT), уз подршку Филмског центра Србиjе, организовало jе први **Фестивал италиjанско-српског филма** (16. до 25. септембра 2016.). Фестивал jе отворен концертом Маура Маура и Франсоаз де Клоси, посвећеном музици у италиjанском филму. Од 17. до 21. септембра одржан је први део Фестивала, *Смотра: Историjа италиjанског филма*, са проjекциjом 10 најзначајнијих филмова из историjе италиjанског филма, а од 22. до 25. септембра, представљен jе и савремени италиjански филм.

У просторијама Италијанског културног центра у Београду, у сарадњи са Филмским центром Србије и Југословенском кинотеком, 23. септембра 2016. године, одржан је сусрет са представницима италијанског филма и културе, на коме се разговарало о могућностима сарадње између Италије и Србије, у области филмске продукције. Учествовали су филмски професионалци из Италиjе: Никола Ђулиjано, продуцент награђеног филма "Велика лепота" Паола Сорентина (ОСКАР); Kjара Фортуна & Федериkа Дурсо - MiBACT (Министарство културних добара, културних активности и туризма Италиjе); Роберто Стабиле, руководилац одељења за међународну сарадњу - ANICA (Национална асоциjациjа аудиовизуелних и мултимедиjалних индустриjа); Корадо Матера - Campania film commission; Роберто Луонго - ICE (Агенциjа за међународну промоциjу и интернационализациjу италиjанских компаниjа); Уго ди Тулио, професор Огранизациjе и законодавства у области позоришта и филма на Универзитету у Пизи. Циљ ових састанака био jе упознавање продуцената и филмских професионалаца из Србиjе са могућностима копродукциjе са Италиjом као и снимања у Италиjи.

У оквиру 73. Филмског фестивала у Венецији 2016. године, у званичној конкуренцији је приказан филм Емира Кустурице „На млечном путу”. У главним улогама су редитељ, Моника Белучи и Слобода Мићаловић. Филм је награђен „Златним лавом – младе публике”.

Конференциjи "Фокус на Балкан", у оквиру 73. издања Филмског фестивала у Венециjи, присуствовали су представници Филмског центра и фондова и агенциjа из Албаниjе, Хрватске, Македониjе и Словениjе. Филмски центар Србиjе jе представио свој рад, са посебним освртом на велике могућности сарадње са Италиjом. Променом закона о аудио-визуелним делатностима Италиjа jе умногостручила своj буџет за филмску индустриjу, те делом отуда и њихов интерес за оваj регион. Броjне су ТВ сериjе и филмови коjи су снимани у Србиjи, а уз  новоуведене пореске олакшице, створени су предуслови за интензивнију сарадњу са домаћим институциjама, као што су Кинотека и ФДУ и њиховим италиjанским партнерима. ФЦС сматра да jе први корак у обнављању сарадње, обнављање уговора о копродукциjама између две земље, jер jе тренутно на снази jош увек онаj из СФРJ.

**2015. године**

Фестивал италијанског филма 2015. одржан је у термину од 25. до 27. октобра и приказано је неколико новијих италијанских продукција - *Један дан као Италијани* (ИТА/ВБ 2014), Р.Габриеле Салваторес; *Лудача из комшилука* (ИТА 2013)   
Р. Антонието де Лило; *Хлор* (ИТА 2015) Р. Ламберто Санфелиће; *Наша земља* (ИТА 2014) Р. Ђулио Манфредониа.

**2014. година**

У оквиру програма 29. *Међународне недеље критике* (*Settimana della Critica*), независног такмичарског програма у оквиру **71. Међународног филмског фестивала у Венецији**, приказан је дебитантски филм редитеља и сценаристе Вука Ршумовића ***Ничије дете***. После низа година, филм из Србије је на Филмском фестивалу у Венецији приказан у званичној конкуренцији и освојио је три награде - главну награду публике (*RaroVideo audience award)*, за најбољи филм и награде два жирија критике (Међународне федерације филмских критичара *Fipresci* i Федерације филмских критичара Европе и Медитерана - Fedeora) У такмичарском програму *Хоризонти* приказана jе и мањинска копродукциjа под називом ***Таква су правила*** Огњена Свиличића.

У Италијанском институту за културу у Београду, 27. марта 2014. године, одржана је радионица – округли сто ,,**Филмска продукциjа у Србиjи и Италиjи: компарациjа и сарадња”.** Министарство рада и социjалне политике Италиjе у сарадњи са Италиjанским институтом и агенциjом „Италиjа Лаворо“, уз подршку Филмског центра Србије организовало jе сусрет италиjанских и српских филмских радника. Циљ је био унапређење мреже и партнерства италиjанских и српских филмских радника у државном и приватном сектору, у области филмске производње.Учесници из Италиjе: АНИЦА, Филмска комисиjа из Тоскане, Експериментални филмски центар из Рима, Балкан Флоренс Експрес и Трансмедиа С.п.А**.** Представници Србиjе били су: Филмски центар Србиjе, Српска филмска асоциjациjа, Факултет ликовне уметности у Београду, Факултет за медије и комуникације, Универзитета Сингидунум, Филм 87, Културни центар Рекс, Баш Челик и други.

Имајући у виду значај сарадње у области филма, **Филмски центар Србије** је приредио брошуру о сарадњи између кинематографија Италије и Србије, учешћу на фестивалима, посебним програмима, копродукцијама, техничким услугама и законском оквиру који омогућава и унапређује сарадњу између посленика у обе земље под насловом: *Сарадња у области филма између Италије и Србије (еx Југославије) од 1915. до 2010. године*.

Досадашња сарадња са Републиком Италијом одвија се и у оквиру техничке сарадње, с обзиром да Србија поседује изузетне локације које користе и италијанске продуцентске куће. Једна од њих је основана као филијала у Београду још давне 1987. године у Србији („Филм 1987“) и својевремено је радила велике копродукционе пројекте са италијанским партнерима и са тадашњим „Авала филмом“. Оквир који додатно може поспешити копродукциону сарадњу са Италијом у области филма је и **Уредба о подстицајима инвеститору да у Републици Србији производи аудиовизуелно дело,** из 2020. године.

Узимајући у обзир богату сарадњу остварену током дужег низа година, између српских и италијанских актера у области филма, током свих сусрета, како на званичном нивоу тако и посебно међу професионалцима у овој уметничкој области али и све значајнијем пољу културних и креативних индустрија, представници обе стране су поновили обострани значај потписивања овог Споразума и користи које обе стране у могу имати у заједничком наступу, као представници европског филма.

Споразум је усаглашен дипломатским путем.

**III. Финансијске обавезе које настају извршавањем Споразума**

Извршавањем Споразума не настају директне финансијске обавезе за Републику Србију. Филмски центар Србије је вршилац поверених послова у области филма.

**IV. Процена потребних финансијских средстава за извршавање споразума**

Имајући у виду да су Споразумом предвиђене акције и активности у надлежности Министарства културе и Филмског центра Србије, финансијска средства за њихову реализацију у износу – 65.000.000,00 динара (по години), у складу са билансним могућностима, биће планирана у буџету Министарства културе за 2024, 2025. и 2026. годину, док су за текућу 2023. годину финансијска средства планирана у износу од 1.500.000,00 динара.

Приликом израде предлога финансијског плана за наредне године примене и извршења Споразума, водиће се рачуна да се у оквиру лимита који за сваког буџетског корисника утврђује Министарство финансија, планирају финансијска средства и за ове намене.

ФИЛМСКИ ЦЕНТАР СРБИЈЕ

План реализације Споразума о кинематографској копродукцији између Владе Републике Србије и Владе Републике Италије

**2023.**

1.500.000 РСД трошкови расписивања конкурса и рада конкурсне комисије

Укупно: 1.500.000,00 динара

**2024.**

1.500.000 РСД трошкови расписивања конкурса и рада конкурсне комисије

1.500.000 РСД трошкови промоције

1.500.000 РСД трошкови дистрибуције

4.000.000 РСД трошкови приказивања

57.500.000 РСД опредељена средства за развој и продукцију одабраних пројеката по конкурсу

Укупно: 65.000.000,00 динара

**2025.**

1.500.000 РСД трошкови расписивања конкурса и рада конкурсне комисије

1.500.000 РСД трошкови промоције

1.500.000 РСД трошкови дистрибуције

4.000.000 РСД трошкови приказивања

57.500.000 РСД опредељена средства за развој и продукцију одабраних пројеката по конкурсу

Укупно: 65.000.000,00 динара

**2026.**

1.500.000 РСД трошкови расписивања конкурса и рада конкурсне комисије

1.500.000 РСД трошкови промоције

1.500.000 РСД трошкови дистрибуције

4.000.000 РСД трошкови приказивања

57.500.000 РСД опредељена средства за развој и продукцију одабраних пројеката по конкурсу

Укупно: 65.000.000,00 динара